Kusile-eenheid dalk maande buite werking’n Eenheid van die Kusile-kragstasie in Mpumalanga kan weens ’n stelselfout moontlik maande lank buite werking wees. Eskom het gesê die gedeelte wat ingegee het, is soortgelyk aan ’n skoorsteen en dat dit op 23 Oktober plaasgevind het terwyl die eenheid vir herstelwerk gesluit was. Ondersoeke en assesserings is aan die gang om die oorsaak en omvang van die skade vas te stel, asook hoe lank dit gaan vat om te herstel. “Alhoewel dit in hierdie stadium onseker is, word verwag dat die eenheid ’n paar maande lank buite werking kan wees, maar daar sal oor die volgende paar weke ’n duideliker prentjie gekry word,” het die kragvoorsiener in ’n verklaring gesê. Toegang tot die gebied wat geraak word, word as deel van voorsorgmaatreëls beperk. Konsultasies is aan die gang om die beste manier te bepaal om die eenheid so vinnig moontlik te herstel. Die voorval het ook eenheid 2 tydelik geraak en as deel van die voorsorgmaatreëls word daar eers gewag voor die eenheid weer in werking gestel word. Die Kusile-kragstasie is al jare in aanbou en daar is onlangs bekend gemaak dat dit nog R14 miljard gaan kos om die kragstasie te voltooi. Die totale koste van die kragstasie sal na verwagting meer as R160 miljard wees, meer as dubbeld die aanvanklike vooruitskatting.